b'\n_START_ARTICLE_\nKauno klinikin\xc4\x97 ligonin\xc4\x97\n_START_PARAGRAPH_\nKauno klinikin\xc4\x97 ligonin\xc4\x97 (KKL) \xe2\x80\x93 veikianti gydymo \xc4\xafstaiga Kaune. \xc4\xaesik\xc5\xabrusi Kaune, Centro seni\xc5\xabnijoje, \xc5\xa1alia Laisv\xc4\x97s al\xc4\x97jos ir Nepriklausomyb\xc4\x97s aik\xc5\xa1t\xc4\x97s.\n_START_SECTION_\nLigonin\xc4\x97s atidarymas\n_START_PARAGRAPH_\nKauno Raudonojo Kry\xc5\xbeiaus ligonin\xc4\x97 atidaryta 1908 m. lapkri\xc4\x8dio 29 d., minint Gailesting\xc5\xb3j\xc5\xb3 seser\xc5\xb3 bendruomen\xc4\x97s veiklos de\xc5\xa1imtmet\xc4\xaf. Tuometinio Kauno gubernatoriaus \xc5\xbemona Sofija Veriovkina, vadovavusi Raudonojo Kry\xc5\xbeiaus draugijos Moter\xc5\xb3 komitetui bei globojusi Gailesting\xc5\xb3j\xc5\xb3 seser\xc5\xb3 bendruomen\xc4\x99, pasisteng\xc4\x97 gauti i\xc5\xa1 vietini\xc5\xb3 draugijos skyri\xc5\xb3 l\xc4\x97\xc5\xa1\xc5\xb3 ligonin\xc4\x97s Kaune \xc4\xafk\xc5\xabrimui. Panaudojus dotacij\xc4\x85 ir banko paskol\xc4\x85 bei dal\xc4\xaf pa\xc4\x8dios draugijos l\xc4\x97\xc5\xa1\xc5\xb3, u\xc5\xbe 90 t\xc5\xabkst. rubli\xc5\xb3 ligoninei buvo nupirktas sklypas su statiniais tuometinio Nikolajaus prospekto (dab. Laisv\xc4\x97s al\xc4\x97ja) ir Soboro aik\xc5\xa1t\xc4\x97s (Nepriklausomyb\xc4\x97s a.) kampe._NEWLINE_Naujose patalpose \xc4\xafsik\xc5\xabr\xc4\x97 Gailesting\xc5\xb3j\xc5\xb3 seser\xc5\xb3 bendruomen\xc4\x97 ir jos ambulatorija, 30 lov\xc5\xb3 ligonin\xc4\x97s stacionare veik\xc4\x97 chirurginis, ginekologinis ir vidaus lig\xc5\xb3 skyriai, silpnaregi\xc5\xb3 globos aki\xc5\xb3 ligonin\xc4\x97 ir vaistin\xc4\x97. Ligonin\xc4\x97je tuo metu jau buvo elektra ir vandentiekis. \xc4\x8cia dirbo \xc5\xbeinomi, puik\xc5\xb3 i\xc5\xa1silavinim\xc4\x85 Europos ir Rusijos universitetuose \xc4\xafgij\xc4\x99 bei nemenk\xc4\x85 patirt\xc4\xaf turintys medikai. Pirmuoju ligonin\xc4\x97s vadovu tapo ilgametis Gailesting\xc5\xb3j\xc5\xb3 seser\xc5\xb3 bendruomen\xc4\x97s gydytojas, medicinos daktaras Isakas Feingergas._NEWLINE_1910 m. bendroje palatoje besigydantis ligonis u\xc5\xbe vien\xc4\x85 par\xc4\x85 tur\xc4\x97jo mok\xc4\x97ti 1,2 rub., atskiroje palatoje - 2,5 rub. I\xc5\xa1 470 ligoni\xc5\xb3 \xc4\x8dia gyd\xc4\x97si 250 katalik\xc5\xb3, 128 pravoslavai, 29 liuteronai ir po kelet\xc4\x85 kit\xc5\xb3 tik\xc4\x97jim\xc5\xb3 \xc5\xbemoni\xc5\xb3. Daugiausia medik\xc5\xb3 pagalbos prireik\xc4\x97 valstie\xc4\x8diams, j\xc5\xb3 buvo gydyta 224, miestel\xc4\x97n\xc5\xb3 \xe2\x80\x93 128, bajor\xc5\xb3 \xe2\x80\x93 118. Gerokai daugiau medicinos pagalba b\xc5\xabdavo teikiama moterims. Be to, ligonin\xc4\x97s pastate kasdien, i\xc5\xa1skyrus sekmadienius, pacientus nemokamai konsultuodavo Raudonojo Kry\xc5\xbeiaus draugijos etatiniai ir neetatiniai gydytojai.\n_START_SECTION_\nTarpukaris\n_START_PARAGRAPH_\n1918 m. atk\xc5\xabrus valstybingum\xc4\x85, \xc4\xaf Lietuv\xc4\x85 gr\xc4\xaf\xc5\xbeo daug svetur patirties \xc4\xafgijusi\xc5\xb3 lietuvi\xc5\xb3 gydytoj\xc5\xb3, kurie \xc4\xafsteig\xc4\x97 Lietuvos Raudonojo Kry\xc5\xbeiaus draugij\xc4\x85. Ma\xc5\xbedaug po met\xc5\xb3 Raudonojo Kry\xc5\xbeiaus ligonin\xc4\x97, kurioje tuo metu vokie\xc4\x8diai laik\xc4\x97 rus\xc5\xb3 karo belaisvius, buvo perduota Lietuvos Raudonojo Kry\xc5\xbeiaus draugijai._NEWLINE_Pasitraukdami vokie\xc4\x8diai ligonin\xc4\x97s patalpas gerokai apipl\xc4\x97\xc5\xa1\xc4\x97 ir sugadino. Po to ligonin\xc4\x97 buvo remontuojama. \xc4\x8cia veik\xc4\x97 trys klinikiniai skyriai \xe2\x80\x93 Aku\xc5\xa1erijos ir ginekologijos, vadovaujamas profesoriaus Prano Ma\xc5\xbeylio, taip pat Aki\xc5\xb3 lig\xc5\xb3 bei Aus\xc5\xb3, nories ir gerkl\xc4\x97s lig\xc5\xb3 skyriai. Prie ligonin\xc4\x97s atidaroma ir poliklinika. V\xc4\x97liau ligonin\xc4\x97 tapo tapo Lietuvos universiteto (nuo 1922 m. VDU) Medicinos fakulteto klinikine baze. 1921 m. atlikta 920 operacij\xc5\xb3, poliklinika pri\xc4\x97m\xc4\x97 14 629 ligonius._NEWLINE_Lietuvos Raudonojo Kry\xc5\xbeiaus draugijos ligonin\xc4\x97je iki 1940 m. sovietin\xc4\x97s okupacijos ligoniai buvo skirstomi pagal klases. Tre\xc4\x8dios klas\xc4\x97s ligoniai gyd\xc4\x97si didesn\xc4\x97se palatose, kuriose buvo daugiau lov\xc5\xb3, jie gaudavo prastesn\xc4\xaf maist\xc4\x85. Antros ir pirmos klas\xc4\x97s ligoniai u\xc5\xbe didesn\xc4\xaf mokest\xc4\xaf buvo gydomi geresn\xc4\x97mis s\xc4\x85lygomis, gul\xc4\x97davo ma\xc5\xbeesn\xc4\x97se palatose, gaudavo papildomus prie\xc5\xa1pie\xc4\x8dius._NEWLINE_U\xc5\xbe atliktas operacijas ir gydymo proced\xc5\xabras skirting\xc5\xb3 klasi\xc5\xb3 ligoniai taip pat mok\xc4\x97davo nevienodai. Gimdymas tre\xc4\x8dios klas\xc4\x97s pacientei ligoninei tuo metu kainavo 30 lit\xc5\xb3, o antros ar pirmos klas\xc4\x97s \xe2\x80\x93 apie 130 lit\xc5\xb3. Ligonin\xc4\x97je buvo nustatyta ir skirtinga \xc5\xa1i\xc5\xb3 klasi\xc5\xb3 ligoni\xc5\xb3 lankymo tvarka. Tre\xc4\x8dios klas\xc4\x97s ligoniai lankytoj\xc5\xb3 sulaukti gal\xc4\x97davo ne kasdien, o tik antradieniais, ketvirtadieniais ir sekmadieniais, nuo 14 iki 16 val., kitus ligonius artimieji gal\xc4\x97davo lankyti kasdien, bet taip pat nustatytomis valandomis._NEWLINE_1937 m. ligonin\xc4\x97s patalpose prad\xc4\x97jo veikti Greitosios pagalbos centras.\n_START_SECTION_\nSovietmetis\n_START_PARAGRAPH_\nU\xc5\xbe\xc4\x97jus soviet\xc5\xb3 okupacijai, 1940 m. ligonin\xc4\x97je, kuri pervadinta Respublikine Raudonojo Kry\xc5\xbeiaus Kauno ligonine, buvo 150 lov\xc5\xb3, ta\xc4\x8diau medikai dirbo sunkiomis s\xc4\x85lygomis \xe2\x80\x93 tr\xc5\xabko medikament\xc5\xb3, tvars\xc4\x8di\xc5\xb3, medicinos personalo._NEWLINE_1949 m. kovo 1 d. Kauno klinikin\xc4\x97 ligonin\xc4\x97 \xe2\x80\x9eRaudonasis Kry\xc5\xbeius\xe2\x80\x9c pavadinama Kauno I klinikine tarybine ligonine. Prie jos prijungiama vaik\xc5\xb3 poliklinika bei Kauno I tarybin\xc4\x97 poliklinika. 1950 m. reorganizavus universitet\xc4\x85, ligonin\xc4\x97 tapo Kauno medicinos instituto mokom\xc4\x85ja ligonine. 1967 m. \xc4\xaf nauj\xc4\x85 Kauno II-\xc4\x85j\xc4\x85 klinikin\xc4\x99 ligonin\xc4\x99 perkelti Odos ir veneros lig\xc5\xb3 stacionaro skyrius bei poliklinika. Raudonojo Kry\xc5\xbeiaus vardas ligoninei sugr\xc4\x85\xc5\xbeintas tik 1988 m. lapkrit\xc4\xaf, minint jos gyvavimo 80-met\xc4\xaf. Nuo 1989 m. priklaus\xc4\x97 KMU.\n_START_SECTION_\nAtgimimas\n_START_PARAGRAPH_\n1997\xc2\xa0m. ligonin\xc4\x97 tapo vie\xc5\xa1\xc4\x85ja \xc4\xafstaiga. Ligonin\xc4\x97je esantis traumatologinis punktas aptarnauja did\xc5\xbei\xc4\x85j\xc4\x85 dal\xc4\xaf Kauno ir apskrities \xc4\xafvairias traumas patyrusi\xc5\xb3 pacient\xc5\xb3. 2008\xc2\xa0m. per par\xc4\x85 traumatologiniame punkte buvo priimama nuo 150 iki 300 pacient\xc5\xb3, per metus atlikt apie 500\xe2\x80\x93550 endoprotezavimo operacij\xc5\xb3, apie 3000 \xc4\xafvairi\xc5\xb3 traumatologini\xc5\xb3 operacij\xc5\xb3._NEWLINE_2010\xc2\xa0m. baland\xc5\xbeio 8 d. Kauno miesto savivaldyb\xc4\x97s tarybos sprendimu 2011 m. Kauno Raudonojo Kry\xc5\xbeiaus ligonin\xc4\x97 ir Kauno II-oji klinikin\xc4\x97 ligonin\xc4\x97 reorganizuotos sujungimo b\xc5\xabdu, sujungiant jas \xc4\xaf vien\xc4\x85 juridin\xc4\xaf asmen\xc4\xaf\xc2\xa0\xe2\x80\x93 vie\xc5\xa1\xc4\x85j\xc4\x85 \xc4\xafstaig\xc4\x85 Kauno klinikin\xc4\x99 ligonin\xc4\x99. Taip pat prie \xc5\xa1ios ligonin\xc4\x97s buvo prijungti i\xc5\xa1 Kauno Prano Ma\xc5\xbeylio gimdymo namai.'